
ΕΓΚΑΙΝΙΑ ΑΗΣ ΑΘΕΡΙΝΟΛΑΚΚΟΥ

& ΑΙΟΛΙΚΟΥ ΠΑΡΚΟΥ ΞΗΡΟΛΙΜΝΗΣ

Κυριακή 3 Μαϊου 2009

Χαιρετισμός Προέδρου

& Διευθύνοντος Συμβούλου ΔΕΗ Α.Ε.

κ. Τάκη Αθανασόπουλου

Κυρίες και κύριοι,

Σας ευχαριστώ θερμά που ανταποκριθήκατε στην πρόσκλησή μας να
συμμετάσχετε στα εγκαίνια του Ατμοηλεκτρικού Σταθμού Αθερινόλακκου
και του Αιολικού Πάρκου Ξηρολίμνης.

Αυτές οι σημαντικές παραγωγικές επενδύσεις έρχονται να επιβεβαιώσουν την δέσμευση μας στον εκσυγχρονισμό του ηλεκτροπαραγωγικού δυναμικού της Κρήτης.

Άλλωστε, η εξασφάλιση της πλήρους κάλυψης της ζήτησης των επιχειρήσεων και των νοικοκυριών της «ναυαρχίδας» της γεωργικής παραγωγής και της τουριστικής βιομηχανίας της χώρας μας για τις επόμενες δεκαετίες, αποτελεί βασική προτεραιότητα του Ομίλου της ΔΕΗ.
Η σημαντική τουριστική και οικονομική ανάπτυξη της Μεγαλονήσου αποτελεί καταλυτικό παράγοντα για τη ραγδαία αύξηση της ζήτησης ηλεκτρικής ενέργειας στην περιοχή.

Οι μέσοι ετήσιοι ρυθμοί αύξησης της ζήτησης στην Κρήτη είναι διπλάσιοι από αυτούς που σημειώνονται στο σύνολο της χώρας, ενώ η συνολική κατανάλωση ηλεκτρικής ενέργειας ανέρχεται περίπου στο 5% του συνόλου όλης της χώρας, με πρόβλεψη το ποσοστό αυτό να αυξάνεται συνεχώς διαχρονικά.
Αξίζει να αναφέρω ότι στο πρώτο τρίμηνο του 2009, εν μέσω της γνωστής σε όλους μας δυσμενούς οικονομικής συγκυρίας,  η ζήτηση ηλεκτρικής ενέργειας στην Κρήτη παρουσίασε αύξηση της τάξης του 0,5% σε αντίθεση με την υπόλοιπη Ελλάδα όπου η ζήτηση μειώθηκε σημαντικά.

Χαρακτηριστικό επίσης είναι το γεγονός ότι η συνολική παραγωγή ηλεκτρικής ενέργειας του Συστήματος της Κρήτης μεταξύ των ετών 1998 και 2008, δηλαδή σε μία δεκαετία, αυξήθηκε κατά 84%, ενώ  αύξηση αυτή μεταξύ των ετών 1988 και 2008, δηλαδή μέσα σε είκοσι χρόνια, έφθασε το 235%.

Αυτή η πραγματικότητα μας επιβάλλει να ακολουθήσουμε ένα μακροχρόνιο σχεδιασμό που στοχεύει όχι μόνο στην ανάπτυξη νέων, σύγχρονων και φιλικών προς το περιβάλλον Μονάδων ηλεκτροπαραγωγής, αλλά και στην αξιοποίηση του  φυσικού πλούτου  των Ανανεώσιμων Πηγών Ενέργειας της Κρήτης για την παραγωγή και μεταφορά καθαρής ενέργειας.
Στο πλαίσιο αυτής της Στρατηγικής δώσαμε ιδιαίτερη βαρύτητα στην ανάπτυξη του Ατμοηλεκτρικού Σταθμού Αθερινόλακκου, ο οποίος διαθέτει πλέον συνολική ισχύ 195,24 MW.

Η επιλογή της θέσης του Σταθμού έγινε σε συμφωνία με την τοπική κοινωνία, ώστε να ελαχιστοποιείται η οπτική όχληση.  Τα έργα διαμόρφωσης των απαιτούμενων χώρων και προσπελάσεων, της εξασφάλισης αντιπλημμυρικής προστασίας καθώς και της κατασκευής των απαιτούμενων λιμενικών εγκαταστάσεων κατασκευάσθηκαν από την Κοινοπραξία ΑΚΤΩΡ ΑΤΕ και η σχετική επένδυση ανήλθε σε €20,6 εκατ. 
Τον Αύγουστο  του 2004 εντάχθηκαν στο Σταθμό του Αθερινόλακκου  οι δύο Μηχανές Εσωτερικής Καύσης, συνολικής ισχύος 102,3 MW, με καύσιμο Μαζούτ Χαμηλού Θείου και δυνατότητα καύσης φυσικού αερίου.  Τα έργα προμήθειας και εγκατάστασης των Ντηζελομηχανων  μετά των σχετικών βοηθητικών κτιρίων και εγκαταστάσεων πραγματοποιήθηκαν από τον όμιλο εταιρειών BWSC A/S – MES Ltd – ΑΘΗΝΑ ΑΤΕ – BWSC ΕΛΛΑΣ ΑΕ και η συνολική επένδυση ανήλθε σε €114 εκατ. 

Μέσα στο τελευταίο 12μηνο τέθηκαν σταδιακά σε λειτουργία δύο σύγχρονες ατμοστροβιλικές Μονάδες, συνολικής ισχύος 93 MW με καύσιμο Μαζούτ Χαμηλού Θείου και δυνατότητα καύσης φυσικού αερίου.  
Η επένδυση αυτή ανήλθε σε €86,6 εκατ., ενώ τα σχετικά έργα και η εγκατάσταση των Μονάδων υλοποιήθηκαν από την Κοινοπραξία ΑΘΗΝΑ ΑΤΕ - FOSTER WHEELER ENERGIA OY.
Όλες αυτές οι σύγχρονες Μονάδες έχουν εξαιρετικές περιβαλλοντικές, λειτουργικές και ενεργειακές επιδόσεις. 
Πιο συγκεκριμένα:
· Οι Μονάδες λειτουργούν με καύσιμο μαζούτ χαμηλού θείου - σε ποσοστό μικρότερο του 1%.
· Έχουν επιπλέον δυνατότητα καύσης φυσικού αερίου, το οποίο προβλέπεται να είναι διαθέσιμο στον ΑΗΣ Αθερινόλακκου στο μέλλον.
· Η ειδική κατανάλωση καυσίμου είναι ιδιαίτερα ικανοποιητική. Αυτό, σε συνδυασμό με το είδος του καυσίμου (μαζούτ χαμηλού κόστους έναντι του πετρελαίου Ντήζελ), συντελεί στη μείωση του μέσου κόστους παραγωγής της ηλεκτρικής ενέργειας στην Κρήτη.
· Η δυνατότητα συνεχούς ασφαλούς λειτουργίας κάθε Μονάδας μεταξύ 20 και 46,5 MW, προσδίδει μεγάλη ευελιξία στην εκμετάλλευση του συστήματος Κρήτης.
· Οι Μονάδες είναι πλήρως αυτόματες. Ο χειρισμός τους γίνεται από τον Κεντρικό Θάλαμο Ελέγχου (που είναι κοινός για όλες τις Μονάδες του Σταθμού) από τρεις και μόνο χειριστές συνολικά.
· Τα εγκατεστημένα ηλεκτροστατικά φίλτρα εξασφαλίζουν τη συγκράτηση των αιωρούμενων σωματιδίων. 
Αυτό έχει ως αποτέλεσμα, η περιεκτικότητα των καυσαερίων σε σωματίδια στην έξοδο των φίλτρων να μειώνεται σε επίπεδα πολύ μικρότερα των 30 mg/Nm3.
Ωστόσο, οι παραγωγικές μας επενδύσεις στην Κρήτη  δεν σταματούν εδώ. 
Με το Επιχειρησιακό Πρόγραμμα της ΔΕΗ για το διάστημα 2009 – 2014, εντείνονται οι προσπάθειές μας για την περαιτέρω ενίσχυση του ηλεκτροπαραγωγικού δυναμικού της Κρήτης, ώστε να καλύψουμε πλήρως τη συνεχώς αυξανόμενη ζήτηση ηλεκτρικής ενέργειας.

Ειδικότερα:

Προβλέπεται η ενίσχυση του παραγωγικού δυναμικού του Ατμοηλεκτρικού Σταθμού Αθερινόλακκου με την προσθήκη νέας ισχύος 100 MW, μια επένδυση που προβλέπεται  να ανέλθει στα €100 εκατ. ευρώ.

Το επενδυτικό σχέδιο προβλέπει την προσθήκη Μηχανών Εσωτερικής Καύσης, με καύσιμο Μαζούτ Χαμηλού Θείου και δυνατότητα καύσης Φυσικού Αερίου, όταν αυτό θα είναι διαθέσιμο.

Στο πλαίσιο αυτό έχουν ήδη ολοκληρωθεί οι προδιαγραφές του έργου οι οποίες ετέθησαν σε Δημόσια Διαβούλευση.

Μετά την ολοκλήρωση της Δημόσιας Διαβούλευσης συντάχθηκε  το τελικό τεύχος Διακήρυξης και αναμένεται η έγκρισή του από το Διοικητικό Συμβούλιο της Επιχείρησης τον  Ιούνιο του 2009. 

Η διαδικασία ανάδειξης αναδόχου θα έχει ολοκληρωθεί έως το τέλος του 2009.
Για τον εκσυγχρονισμό αλλά και την περιβαλλοντική αναβάθμιση του ηλεκτροπαραγωγικού δυναμικού της Κρήτης,  αποφασίσθηκε, στις 3/9/07, από το Υπουργείο Ανάπτυξης, το ΔΕΣΦΑ και τη ΔΕΗ, η εισαγωγή του φυσικού αερίου στο ενεργειακό ισοζύγιο της Κρήτης. 

Για την υλοποίηση αυτού του μεγαλόπνοου επενδυτικού σχεδίου, απαιτείται η ανάπτυξη και ενός σύγχρονου Σταθμού Παραγωγής Ηλεκτρικής Ενέργειας στη θέση Κορακιά – Παλαιοί Γαλήνοι, στο βόρειο τμήμα του νησιού, στα όρια των Νομών Ρεθύμνου και Ηρακλείου, ύψους επένδυσης της τάξης των €500 εκατ.

Για το Σταθμό παραγωγής, το Υπουργείο Ανάπτυξης έχει ήδη ανακοινώσει  από τον Αύγουστο του 2008 τη χορήγηση Άδειας Παραγωγής για δύο Μονάδες Συνδυασμένου Κύκλου ισχύος 250 MW εκάστη, με καύσιμο φυσικό αέριο. 
Με την ολοκλήρωση του Σταθμού, προβλέπεται η σταδιακή απομάκρυνση των πεπαλαιωμένων Μονάδων του ΑΗΣ Λινοπεραμάτων, με προφανείς ευεργετικές συνέπειες για το περιβάλλον, αλλά και για την ανάπτυξη της ευρύτερης περιοχής του Δήμου Γαζίου. 

Αναφορικά με τη μορφή του φυσικού αερίου που θα χρησιμοποιηθεί στο Σταθμό της Κορακιάς,  υπάρχουν δύο εναλλακτικές:

Στην περίπτωση που το φυσικό αέριο είναι υγροποιημένο, τότε θα απαιτηθεί η κατασκευή τερματικού Σταθμού εισαγωγής υγροποιημένου φυσικού αερίου, καθώς και η κατασκευή αγωγών μεταφοράς φυσικού αερίου προς τους ΑΗΣ Χανίων και Αθερινόλακκου.  

Στο πλαίσιο αυτό, έχουν συνταχθεί, από κοινού με το ΔΕΣΦΑ, προκαταρκτικές μελέτες για την εγκατάσταση τερματικού Σταθμού υγροποιημένου φυσικού αερίου και παράλληλα έχουν ξεκινήσει οι διαδικασίες επαφών και διαπραγματεύσεων για την απόκτηση της σχετικής γης.
Οι συνολικές επενδύσεις για την κατασκευή του Ατμοηλεκτρικού Σταθμού, την ανάπτυξη του τερματικού Σταθμού υγροποιημένου φυσικού αερίου και των αγωγών μεταφοράς προβλέπεται να φθάσουν τα €1,2 δις -  οι μεγαλύτερες ενεργειακές επενδύσεις που έχουν γίνει ποτέ στην Κρήτη.

Στην περίπτωση, που θα χρησιμοποιηθεί συμπιεσμένο φυσικό αέριο, τότε, δεν απαιτείται η κατασκευή του Σταθμού υγροποιημένου φυσικού αερίου. 

Με την ολοκλήρωση του  Ενεργειακού Κέντρου της Κορακιάς θα επιτευχθούν οι εξής στόχοι:

· Σταδιακή κατάργηση των Μονάδων του ΑΗΣ Λινοπεραμάτων, η οποία προβλέπεται στην Προγραμματική Συμφωνία Γαζίου.
· Βελτίωση της αξιοπιστίας του Συστήματος.
· Κάλυψη των συνεχώς αυξανόμενων αναγκών της Κρήτης σε ηλεκτρική ενέργεια.
· Μείωση του κόστους παραγωγής ηλεκτρικής ενέργειας από τον περιορισμό της λειτουργίας Μονάδων με χαμηλό βαθμό απόδοσης και με υψηλότερο κόστος καυσίμου.
· Δραστικός περιορισμός των εκπομπών διοξειδίου του άνθρακα και ρύπων.

Κύριε Υπουργέ,

Κυρίες και κύριοι,

Η προστασία του Περιβάλλοντος αποτελεί πρωταρχικό μέλημα του Ομίλου της ΔΕΗ.  Με αυτή την αφετηρία, καταβάλλουμε κάθε δυνατή προσπάθεια προκειμένου να μειώσουμε τις περιβαλλοντικές οχλήσεις που προκαλούν οι δραστηριότητές μας επενδύοντας συνεχώς στην  αναβάθμισή τους.
Ειδικά για τον ΑΗΣ Χανίων, εξετάζουμε την μετατροπή των δύο Αεριοστροβίλων (ισχύος 59 MW έκαστος) σε Μονάδα Συνδυασμένου Κύκλου με προσθήκη δύο Λεβήτων Ανάκτησης Θερμότητας και ενός Ατμοστροβίλου, με καύσιμο φυσικό αέριο, όταν αυτό θα είναι διαθέσιμο στα Χανιά αντί του Ντήζελ, που χρησιμοποιεί σήμερα ο Σταθμός

Ωστόσο, η  ΔΕΗ δεν περιορίζει τις προσπάθειές της στον εκσυγχρονισμό των συμβατικών θερμοηλεκτρικών της Μονάδων.  

Παράλληλα, προγραμματίζει τη δυναμική επέκτασή της στις Ανανεώσιμες Πηγές Ενέργειας μέσω της θυγατρικής της ΔΕΗ Ανανεώσιμες.
Σ’ αυτό το πλαίσιο και με στόχο την εκμετάλλευση του αιολικού δυναμικού της Κρήτης,  δημιουργήθηκε το Αιολικό Πάρκο Ξηρολίμνης το οποίο είχαμε την χαρά να εγκαινιάσουμε σήμερα το πρωϊ. 

Το Αιολικό Πάρκο Ξηρολίμνης - που βρίσκεται αρκετά κοντά στον Αθερινόλακκο, στην ομώνυμη περιοχή του Δήμου Ιτάνου της Σητείας, έχει συνολική ισχύ 13,2 MW - δηλαδή 22 Ανεμογεννήτριες ισχύος 600 kW η κάθε μία - και η ετήσια παραγωγή του αναμένεται να ανέλθει σε 42.000 MWh. 

Η συνολική επένδυση για την κατασκευή και λειτουργία του έργου αυτού ανήλθε σε €16,4 εκατ.,  από τα οποία, τα € 890.000 προήλθαν από το  Επιχειρησιακό Πρόγραμμα Ανταγωνιστικότητας του Γ΄ Κοινοτικού Πλαισίου Στήριξης.     
    
Το Αιολικό Πάρκο Ξηρολίμνης, πέρα από τον προφανή περιβαλλοντικό του χαρακτήρα, καθώς παράγει καθαρή ηλεκτρική ενέργεια αποκλειστικά από τη δύναμη του ανέμου,  έχει σημαντικά κοινωνικά και οικονομικά οφέλη καθώς εξασφαλίζει:

· Κάλυψη των ενεργειακών αναγκών 7.250 νοικοκυριών της Κρήτης ετησίως.

· Ενίσχυση της Απασχόλησης, με τη δημιουργία νέων θέσεων εργασίας.
· Συμβολή στην οικονομική ανάπτυξη της περιοχής, με την απασχόληση τοπικών παραγωγικών μονάδων και επαγγελματιών στη φάση κατασκευής του. 
· Τόνωση της τουριστικής κίνησης, καθώς το έργο αποτελεί πόλο έλξης πολλών επισκεπτών για λόγους εκπαιδευτικούς και τουριστικούς.
· Βελτίωση Υποδομών, με την υλοποίηση διάφορων έργων όπως, ηλεκτροδότηση μικρών χωριών και διάνοιξη δρόμων στον ορεινό όγκο της περιοχής. 
Εξίσου σημαντικά είναι και τα περιβαλλοντικά οφέλη, καθώς το Αιολικό Πάρκο Ξηρολίμνης εξασφαλίζει την αποφυγή εκπομπής σε ετήσια βάση:

· 35.700 τόνων διοξειδίου του άνθρακα 

· 546 τόνων διοξειδίου του θείου 

· 1.092 τόνων οξειδίων του αζώτου  και

· 28.014 τόνων στάχτης / κατάλοιπα. 

Το Αιολικό Πάρκο Ξηρολίμνης αποτελεί το δεύτερο κατά σειρά έργο της ΔΕΗ Ανανεώσιμες στην περιοχή της Κρήτης, καθώς το 1992 η εταιρεία εγκατέστησε το πρώτο Αιολικό Πάρκο του νησιού στην περιοχή της Μονής Τοπλού. 
Το Αιολικό Πάρκο Τοπλού αποτελείται σήμερα από 17 Ανεμογεννήτριες των 300 kW  και από 3 Ανεμογεννήτριες των 500 kW η κάθε μία  με συνολική εγκαταστημένη ισχύ  που ανέρχεται σε 6,6 MW. Η συνολική παραγωγή του, μέχρι σήμερα, ανέρχεται σε 145.000 MWh και η αποφυγή εκπομπής CO2 στους 123.250 τόνους. 

Η συνολική επένδυση της ΔΕΗ Ανανεώσιμες για έργα Αιολικής Ενέργειας στην Κρήτη αγγίζει τα € 65 εκατ.
Συνεχίζοντας δυναμικά προς την ίδια κατεύθυνση, τα έργα της ΔΕΗ Ανανεώσιμες περιλαμβάνουν δύο ακόμη Αιολικά Πάρκα στο νομό Ρεθύμνου, για τα οποία έχει υπογραφεί Σύμβαση για την κατασκευή τους: 

· Το πρώτο, που αναμένεται να τεθεί σε λειτουργία μέχρι το τέλος του 2010,  βρίσκεται στην περιοχή Ακουμίων του Δήμου Λάμπης.  Θα έχει ισχύ 7,2 MW και θα αποτελείται από 7 Ανεμογεννήτριες των 900kW η κάθε μία.  Η ετήσια παραγωγή του αναμένεται να ανέλθει σε  16.240 ΜWh.

· Το δεύτερο, που αναμένεται και αυτό να τεθεί σε λειτουργία μέχρι το τέλος του 2010, βρίσκεται στη περιοχή Κοπρινό  του Δήμου Λάμπης.  Η ισχύς του θα είναι  9,9 MW και θα αποτελείται από 11 Ανεμογεννήτριες των 900kW η κάθε μία.  Η ετήσια παραγωγή του αναμένεται να ανέλθει σε 22.330 ΜWh.
Επίσης, στον κλάδο της Ηλιακής Ενέργειας, έχει εκδοθεί άδεια παραγωγής και εγκατάστασης φωτοβολταϊκού πάρκου στον Αθερινόλακκο, ισχύος 480KW.

Η αγορά της Κρήτης αποτελεί μια ιδιαίτερα σημαντική αγορά για τη ΔΕΗ, καθώς εξασφαλίζει – όπως προανέφερα – το 5% των ετήσιων πωλήσεων της Επιχείρησης.  
Στόχος μας είναι να βελτιώσουμε συνολικά την ποιότητα των παρεχομένων υπηρεσιών μας προς τους 405.000 συνδεδεμένους πελάτες μας χαμηλής τάσης και προς τους 549 πελάτες μέσης τάσης.

Έτσι,  παράλληλα με τον εκσυγχρονισμό του παραγωγικού δυναμικού, καταβάλλουμε κάθε δυνατή προσπάθεια τόσο για την ανάπτυξη του Δικτύου Μεταφοράς της Κρήτης, όσο και για τη βελτίωση της ποιότητας της παρεχόμενης ηλεκτρικής ενέργειας.
Η Μελέτη Ανάπτυξης Συστημάτων Μεταφοράς Νήσων για την περίοδο 2008-2012 προβλέπει για την Κρήτη την κατασκευή δέκα νέων υποσταθμών 150/20kV καθώς και την κατασκευή και αναβάθμιση 310 χιλιομέτρων γραμμών μεταφοράς, προϋπολογισμού περίπου €90 εκατ.

Στον τομέα της Διανομής, αξίζει να αναφερθεί ότι κατά το 2008 πραγματοποιήθηκαν στην Κρήτη συνολικές επενδύσεις €25,3 εκατ.  για κατασκευές νέων γραμμών, διασυνδέσεις για εξασφάλιση εναλλακτικής τροφοδότησης, αναβαθμίσεις δικτύων, υπογειώσεις κλπ.  Εφέτος οι προγραμματισμένες επενδύσεις στον τομέα των δικτύων ανέρχονται σε €56,2 εκατ. αυξημένες κατά 120% έναντι αυτών του 2008.

Κλείνοντας, επιτρέψτε μου να επαναλάβω ότι σήμερα, έχουμε τη χαρά αλλά και την τιμή να εγκαινιάσουμε δυο πολύ σημαντικά έργα για την περιοχή.  
Θέλω να ευχαριστήσω θερμά όλους όσους συνέβαλαν στην επιτυχή ολοκλήρωση αυτών των έργων και ιδιαίτερα τους τοπικούς φορείς για τη συνεργασία και την υποστήριξή τους.

Έργα, που, σε συνδυασμό με τις επενδύσεις που ήδη υλοποιούμε και  σχεδιάζουμε να υλοποιήσουμε, θα συμβάλλουν καθοριστικά στην οικονομική ανάπτυξη και κοινωνική ευημερία της Κρήτης.

Με  πλήρη αίσθηση της ευθύνης που απορρέει από τον ρόλο μου θέλω να σας διαβεβαιώσω ότι ο βασικός στόχος της ΔΕΗ για την Κρήτη δεν είναι άλλος από τον ενεργειακό εκσυγχρονισμό της και τη βελτίωση της ποιότητας των παρεχομένων υπηρεσιών μας προς όλους τους κατοίκους και τους επισκέπτες του πολύ όμορφου αυτού νησιού, με τη μοναδική συνεισφορά στον Πολιτισμό και στην ιστορία της χώρας μας.
